Lwali lumu ng’akawuka akamanyiddwa ng’akatugu kagenda keepampalika ku sseddume w’ente mbu kaagala balwanemu beerage eryanyi. Sseddume yeewuunya nnyo akatugu kano gye kaggya embavu mbu kamwepimemu era n’akasekerera nyo. N’alyoka akategeeza nti, kati gwe mu busirikitu bw’oliko oyinza otya okwewaga okulwana nange!” Ko akatugu ne kaddamu nga n’okubalaata kabalaata nti, “Nnyinza okuba akasirikitu naye nga ndi mukugu nnyo. Nze gw’olaba nnwanye n’ensolo eziwerera ddala naye siwangulwangako” Sseddume yasigala takikkiriza naye ate erudda ne yeeraliikiriramu katono, anti ng’atya okutwalibwa ng’omunafu era bw’atyo mussajja wattu ng’akkiriza kulwanagana na katugu kano. Okuviira ddala mu ntandikwa, akatugu kaatandika na kuzungira ku mutwe gwa sseddume ono era bwe katyo ne kamumalako emirembe. Sseddume yagezaako okwewujja anti ng’ayagala yeegobeko akatugu ne kagaana anti nga buli lw’agezaako okukakuba nga kamasuka mu bwangu. Munnange akatugu nga kongera kuzungira na kuwuumira ku mutwe gwa sseddume okutuusa lwe kaamumalirako ddala emirembe era n’ava ne mu mbeera. Era ku nkomerero sseddume yawulira bimutamye ng’anyeenyezza omutwe ne kammunguluze amukkute, anti buli lwe yagezangako okwegobako akatugu ku mutwe ng’akozesa amayembe ge, ng’akatugu kamasuka bumasusi ate nga bwe kadda, nkugambye sseddume n’awulira nga yeetamiddwa. Sseddume yasunguwala nnyo era n’anenya nnyo akatugu kano olw’enneeyisa yaako enkyamu. Ko nno nga kali ku lumu lwa kwewoma mpi za sseddume buli lwe yagezangako okwagala okukakwasa. Sseddume yawulira ng’aswadde nnyo olw’okuwangulwa akatugu akasirikitu bwe katyo. Era ensolo endala zonna zaamusekerera nnyo olw’okulemererwa okuwangula akatugu. Amakulu agali mu mboozi eno ge gano nti, omuntu tosaanidde kunyooma oba kujereegerera mulabe wo k’abeere mutono atya!